Charlottenlund stoppested

Charlottenlund stoppested var en  jernbaneholdeplass på Meråkerbanen, øst for Trondheim. Stasjonen ligger ved Nedre Charlottenlund. Den ble åpnet i 1889 som et rent stoppested og ble betjent av lokaltog fra NSB. I 1907 fikk den poståpneri og i 1913 ble nåværende stasjonsbygning bygget etter tegninger av Eivind Gleditsch og Gudmund Hoel. Charlottenlund stoppested hadde én plattform for passasjerer og et sidespor for gods. Stasjonen ble lagt ned sommeren 1985 og selve stasjonsbygningen ble solgt til private i 1989.

Historie 
Meråkerbanen mellom Trondheim og Storlien i Sverige ble åpnet i 1882. Og i 1889 ble det åpnet jernbaneholdeplass på den nedre delen av Charlottenlund hvor det også ble satt opp et stasjonsbygg med betjening. Dagens stasjonsbygning ble bygd i 1913 og i 1953 ble denne påbygd på grunn av økte trafikkmengder. 

I 1907 åpnet Postverket poståpneri ved Charlottenlund, hvor stasjonsmesteren også fungerte som poståpner. I 1930 overtok Norges Statsbaner driften av poståpneriet. I 1965 overtar de også ekspedisjonen og NSB legger ned all sin ekspedisjon av billetter og gods ved Charlottenlund. Postkontoret flyttet ut av bygget i 1980. 

Charlottenlund ble nedlagt som stoppested i 1985, og bygningen ble solgt av NSB til private i 1989 etter flere års vedlikeholdsetterslep. I tiden mellom 1980 og 1989 var det planer om å rive stasjonsbygningen, men ble stoppet av byantikvaren.   

Charlottenlund stoppested ble lagt ned sammen med flere andre jernbaneholdeplasser for å effektivisere togrutene, deriblant Ranheim stasjon.  

I 1994 valgte likevel NSB å åpne Rotvoll holdeplass ikke langt ifra, grunnet ønske fra Statoil og HiST Avd. Lærerutdanning som den gang lå ved Rotvoll om en jernbaneholdeplass ved stedet og som en del av NSBs satsing på Trønderbanen.

Referanser

Litteratur 
 Thor Bjerke og Finn Holom (2004). Banedata 2004. Hamar / Oslo: Norsk Jernbaneklubb / Norsk Jernbanemuseum. s. 112. ISBN 82-90286-28-7.

Jernbanestasjoner på Meråkerbanen
Jernbanestasjoner i Trondheim
Nedlagte jernbanestasjoner i Norge
Jernbanestasjoner åpnet i 1889
Jernbanestasjoner nedlagt i 1985
Østbyen (Trondheim)
Eivind Gleditsch
Gudmund Hoel